કોઇ દલીલ કરે કે શ્રમ તો આખરે શ્રમ જ છે ને? તે ઉપયોગી હોવો શાથી જરૂરી છે? ધારો કે એક માણસ એક કૂવામાંથી પાણી સીંચીને ઘડામાં ભરીને ઊંચકી લાવે અને તે બીજા કૂવામાં નાંખે છે. બીજા કિસ્સામાં તે આ પાણીથી વૃક્ષોનું સિંચન કરે છે. પ્રથમ કિસ્સામાં પરિશ્રમની કોઇ રચનાત્મક અસર નથી. જ્યારે બીજામાં પરિશ્રમથી પર્યાવરણમાં સકારાત્મક સ્પંદનો જાગૃત થાય છે, જેની સારી અસર શ્રમ કરનાર ઉપર અવશ્ય થશે. તમારો શ્રમ કોઇ સકારાત્મક પરિણામ લાવે તો તેને ઉપયોગી શ્રમ કહેવાય. તેનું કોઇ સીધું નાણાંકીય મૂલ્ય હોય અથવા ન પણ હોય.